“Zarafshon”: Samarqandliklar ko‘p qavatli uylarning liftlaridan foydalanishga qo‘rqib qolgan

Samarqand shahridagi 74 ta ko‘p qavatli uylarda 227 ta lift xizmatidan foydalanilmoqda, deya xabar bermoqda “Zarafshon” gazetasi.

Biroq shaharda liftlar bilan bog‘liq muammolar ko‘p — liftlardagi maxsus qurilmalar, kerakli uskunalar eskirgan, ularning aksariyati muddatini o‘tab bo‘lgan va yangisiga almashtirilishi lozim, shirkatlar esa lift motorlarini ta’mirlashda qiyinchiliklarga duch kelmoqda.
Rasmiy ma’lumotlarga ko‘ra, 2015/2016-yilgi kuz-qish mavsumiga tayyorgarlik ko‘rish davomida liftlarning shahar ko‘p qavatli uylaridagi liftlarning 29 tasida nosozliklar aniqlangan, kamchiliklarni bartaraf etish yuzasidan ta’mirlash ishlari olib borilgan.
“Lekin ko‘p qavatli uylardagi liftlarning hammasi ham aholiga ko‘ngildagidek xizmat ko‘rsatyapti, deb bo‘lmaydi. Jumladan, Sartepa maskanida joylashgan “Hofiz Sheroziy” mahalla fuqarolar yig‘ini hududidagi ayrim ko‘p qavatli uylarda bunga o‘zimiz guvoh bo‘ldik”, — deb yozadi “Zarafshon” gazetasi muxbiri.
Ma’lum bo‘lishicha, mahalladagi to‘qqiz qavatli 12- hamda 20-uylarning o‘nta yo‘lagiga o‘rnatilgan liftlarning atigi bittasi ishlayapti, qolgan nosoz liftlarning faoliyat ko‘rsatmay qo‘yganiga bir necha oy bo‘lgan, yillar davomida ishlatilmayotgan liftlar ham bor.
“Uylarning birinchi qavatidagi bir nechta yo‘laklarda liftlarning kirish eshigi oldi hatto kichik chiqindixona yoki omborxonaga aylantirilganini ko‘rib, [liftlar uzoq muddatdan beri ishlatilmayotganiga] o‘zimiz ham ishonch hosil qildik”, — deyiladi gazetadagi xabarda.
Gazetaning yozishicha, ushbu ko‘p qavatli uylarda istiqomat qilayotganlar “lift ishlayotgan vaqtda ham undan foydalanishga qo‘rqadi” — elektr ta’minotida tez-tez uzilishlar bo‘lishi sababli, lift ichida qamalib qolgan odamlar elektr ta’minoti tiklanishi yoki liftsoz kelishini soatlab kutishga majbur bo‘lmoqda.
Mazkur uylar uchun mas’ul hisoblangan “Omad” uy-joy mulkdorlari shirkati mutasaddilarining ta’kidlashicha, elektr ta’minotidagi uzilishlar liftlarni nosoz holatga keltirmoqda, lift motorlarni ta’mirlash qimmatga tushmoqda.